Ilesia d'a Natividat de Nuestra Sinyora de Mora de Rubielos

A **ilesia d'a Natividat de Nuestra Sinyora de Mora de Rubielos** ye una ilesia gotica situada en a localidat de Mora de Rubielos en a comarca de Gúdar-Chabalambre, Aragón. Estió colechiata, por lo que a vegadas ye conoixida como **colechiata de Santa María la Mayor de Mora de Rubielos**.

## Historia
Tracionalment s'ha datau a construcción d'a ilesia en o sieglo XIV, estudios mas recients recientes abantan a calendata dica o zaguer tercio d'o sieglo XIV, dimpués d'a Guerra d'os Dos Peros.

Prochectau como templo parroquial en estilo gotico levantín, en 1454 y gracias a la influyencia de Chuan Ferrández d'Heredia V consiguió estar declarada colechiata por l'alavez arcebispe de Zaragoza Dalmau de Mur, estando confirmau o cambio de rango a traviés d'una bula d'o papa Calistro III con calendata de 20 de mayo de 1456. Dende alavez i habió un important incremento d'as rentas y o personal eclesiastico, con dica 8 canonches (4 d'éls con dignidaz: prior, vicario, chantre y sagristán), puyando a 9 en 1480 y a 10 en 1567. Sumando os relichiosos vinclaus a capellanías y beneficios, i heba en 1741 un total de 23 personas adedicadas a o culto.

En l'anyo 1544 i habió un incendio que destruyió a biblioteca y os archivos parroquials y que obligo a fer fainas de cantería entre 1549 y 1551. Por ixas envueltas, as obras son dirichidas por Pierres Vedel, qui fería os copez que rematan os botarels y os encuadernamientos d'as finestras exteriors. Mas tardi i habió una renovación d'a capiella d'a Virchen d'o Pilar.

Entre os anyos d'a Guerra Civil Espanyola (1936-1939) s'emplegó a ilesia como taller militars, almagacén y un puesto de vichilancia, perdendo-se en ixos tiempos importants obras como toz os retablos.

## Descripción
### Interior

Con una unica nau de dimensions granizas: 19 metros d'amplaria, 36 de largaria y 21 d'altaria, ye o eixemplo mas sinyalero de gotico levantín en Aragón, estando o segundo templo con a nau mas ampla d'Espanya nomás por dezaga d'a seu de Chirona.

A nau se divide en cinco trampos y ye cubierta con vuelta de crucería sencilla. Un niervo central recorre toda a nau, mientres que atros segundarios apean en pilastras adosadas a os muros d'a nau. As capiellas son tamién cubiertas con vueltas de crucería sencilla, mientres que en os absides se'n troba de nervadas. I hai un trampo mas estreito a os piez que se corresponde con a gran capiella d'o coro y que se cubre con crucería estrelada, feito que chunto con as suyas finestras semicirculars pero encara goticas, permite datar-la en o sieglo XVI.

A suya cabecera ye formada por un triple abside poligonal de cinco cantos, estando o central mas gran, reforzada con contrafuertes exteriors. Os absides s'ubren en o muro oriental que cierra a nau en tres capiellas con arcos apuntaus, ya que son mas chicoz que ista. A capiella barroca d'o Pilar, de planta cuadrada y ubierta a la nau a traviés d'una portalada manierista adornada con estipites d'estuco, ye situada en o primer trampo en o costau de l'evanchelio. Ye cubierta con una cupula rematada con una lanterna con pichinas decoradas con estucos d'os evanchelistas.

O coro ye zarrau con una reixa d'o sieglo XV, mientres que a resta de reixas d'atras capiellas datan d'o sieglo XVII. O retablo mayor ye d'estilo neogotico y ye una obra d'os chirmans Albareda de l'anyo 1945.

### Exterior
En l'exterior destaca a suya portada abocinada que s'ubre en o tercer trampo d'o costau sud. A puerta d'acceso a o templo s'ubre en arco carpanel, presentando a portalada un arco apuntau, con arquivoltas que son refirmadas en brancas molduradas que tienen o suyo extradós decorau con cardinas y grumos. En os capitels d'a portalada se troban diferents esculturas de cabezas, animals mitolochicos, escudos y vechetals. I heba una representación d'a Virchen con o Nino en o tempán que desapareixió mientres a Guerra Civil. 
 
A torre ye adosada a os piez d'o costau d'a epistola y ye obra d'o sieglo XVII. Se devanta chunto a o coro en l'anglo sud-ueste d'a ilesia y tien planta rectangular. Se tracta d'una sobria construcción de sillería formada por cinco cuerpos deseparaus por impostas. Entre os cuatre primers no i hai tractamiento dengún, fueras de bels estreitos vanos que funcionan como espilleras. En as caras d'o cuerpo de remate, que ye almenau, s'ubren pars de vueitos de meyo punto a on se troban as campanas.

O claustro tien planta cuasi cuadrada y se troba en o costau norte de l'edificio. Debiu a l'antigo rango d'a ilesia iste teneba función como colechial. Ye formau d'arcadas rebaixadas que se refirman en columnas ochavadas, con basas y capitels muit simples.

## Vinclos externos

*  En culturadearagon.es
*  En www.caminodelcid.org
*  [En a web d'o SIPCA](https://www.sipca.es/censo/7-INM-TER-032-158-002/Iglesia/de/la/Natividad/de/Nuestra/Se%F1ora/(ex/Colegiata).html)
*  En gcatholic.org